पाएं अपने शहर की ताज़ा ख़बरें और फ्री ई-पेपरडाउनलोड करें
शनिवार को जिले में 10 कोरोना पॉजिटिव मरीजों की मौत हो गई है, जबकि 189 लोग पॉजिटिव पाए गए हैं। 5 मरीज अस्पताल पहुंचने के 12 घंटों में ही दम तोड़ गए है। एक 73 वर्षीय मरीज तो ऐसा है, जिसकी अस्पताल पहुंचते ही मौत हो गई, जबकि मरीजों को 5-6 दिनों से कोरोना के लक्ष्ण आ रहे थे। सेहत अधिकारी मान रहे हैं कि अस्पताल पहुंचने में देरी करने से कई मरीजों की जान जा रही है। ऐसे में यदि मरीज सही समय पर अस्पताल पहुंचें तो कई मरीजों को बचाया जा सकता है। उधर, शनिवार दूसरी सबसे बड़ी संख्या में 189 पॉजिटिव मरीज आने से जिले में सबसे अधिक एक्टिव मरीजों का आंकड़ा 1456 पर जा पहुंचा है। जिले में कोरोना मरीजों की मौत का आंकड़ा 344 हो गया है। नए पॉजिटिव मरीजों में सबसे अधिक संगरूर ब्लॉक में 47, मूनक 35, सुनाम 22, धूरी 17, लौंगोवाल 13, शेरपुर 13, कोहरियां 12, मालेरकोटला 9, अमरगढ़ 7, फतेहगढ़ पंजगराइयां 7, भवानीगढ़ 5 और अमरगढ़ में 2 मरीज मिले हैं। इनमें 11 कैदी, 1 डाक्टर, 5 व 13 वर्ष के दो बच्चे और धूरी के एक ही परिवार के 4 सदस्य भी शामिल है। अब पॉजिटिव मरीजों की संख्या 8765 तक जा पहुंची है। जिनमें से 6965 मरीज ठीक हो चुके हैं। शनिवार को भी 19 मरीजों ने कोरोना को मात दी है।
यह कैसी मौत , चार कंधे तक नसीब नहीं | संगरूर उभावाल रोड़ शिवपुरी श्मशानघाट की बात की जाए तो शनिवार को 3 संस्कार किए गए हैं, जिसमें 2 कोरोना से मरने वालों के किए गए हैं। श्मशानघाट सेवादारों के अनुसार हालात ऐसे हैं कि कई मृतकों को चार कंधे तक नहीं मिल रहे हैं। रिश्तेदार नजदीक आने से डरते हैं। संस्कार में व्यक्ति कम पड़ने पर कई बार तो प्रबंधक कमेटी के प्रतिनिधि खुद पीपीई किट डाल संस्कार करवा रहे हैं।
एक्सपर्ट व्यूू , मरीज समय पर अस्पताल पहुंचे तो बच सकती है जान | सिविल अस्पताल के एसएमओ डॉ. बलजीत सिंह का कहना है कि मरीज अस्पताल जाने से डरता है, जबकि सेहत बिगड़ने पर मरीज का उपचार अस्पताल में ही संभव है। जब तक मरीज अस्पताल पहुंचता है उसकी हालत काफी नाजुक हो चुकी होती है। यदि मरीज समय पर अस्पताल पहुंच जाए तो मौतों को कम किया जा सकता है।
बरनाला में पहली बार एक ही दिन में 4 की मौत, 34 नए केस आए
विभाग के पास कोविशील्ड का सीमित स्टॉक, कोवैक्सीन 14 दिन से नहीं की गई सप्लाई बरनाला | बरनाला में पहली बार काेरोना से एक ही दिन में चार लोगों की मौत हो गई है। मौतों की कुल संख्या 99 है, जो आने वाले दिनों में और बढ़ने के आसार हैं। काेरोना के लगातार बढ़ रहे मामलों के बीच वैक्सीनेशन की कमी भी चिंता का विषय बनी हुई है। सेहत विभाग के सूत्रों के अनुसार अधिकारियों के अनुसार काेरोना का पीक आने वाला है। इसकी चपेट में हर व्यक्ति आ सकता है, इसलिए ज्यादा से ज्यादा बनाए नियमों का पालन करें, नहीं तो मामला गंभीर हो सकता है। सेहत विभाग के अधिकारियों ने लोगों से अपील की है कि अगर किसी को काेरोना के लक्षण दिखाई देते हैं तो वह सैंपल दे। कोविड-19 के बढ़ रहे मामलों के बीच वैक्सीनेशन का बेहद लिमिटेड स्टॉक सेहत विभाग के लिए चिंता का विषय बना हुआ है। विभाग के पास कोविशील्ड की सिर्फ सीमित डाेज बाकी है, जबकि कोवैक्सीन की कोई भी डाेज नहीं है। इससे सबसे बड़ी परेशानी उन लोगों को आ रही है, जिन्होंने पहली डाेज कोवैक्सीन की ली है। जिला बरनाला में अब तक 49937 वैक्सीनेशन की जा चुकी है। विभाग के पास 4048 डाेज बाकी हैं।
मरने वालों में बरनाला शहर के ही तीन| शनिवार को करोना से मरने वालों में 64 वर्षीय पुरुष, 41 वर्षीय महिला व 71 वर्षीय महिला शामिल है। यह तीनों सिटी बरनाला के रहने वाले हैं। इसके अलावा 72 वर्षीय एक बुजुर्ग की भी मौत हुई है जो तपा का रहने वाला है। एक्टिव मरीजों की संख्या 513 है। जिले में कुल पॉजिटिव केसों की संख्या 3711 है, जबकि अब तक 3099 लोग ठीक हो गए हैं। अब तक 99 लोगों की कोरोना से जान जा चुकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn